Sklep I R 26/2014
Datum: 2014-03-13T01:00:00.000+01:00
ecli: ECLI:SI:VSRS:2014:I.R.26.2014
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: določitev krajevne pristojnosti po višjem sodišču - delegacija pristojnosti iz tehtnih razlogov - nezadovoljstvo z delom sodišča

## Jedro

Delegacija pristojnosti sodišča predstavlja izjemo glede na pravila o pristojnosti sodišč, izjeme pa je treba razlagati ozko.

## Izrek

Predlog se zavrne.

## Obrazložitev

1. Predlagatelj izraža pomisleke glede odločanja pristojnega Okrajnega sodišča v Domžalah. To sodišče naj bi namreč tožencu „neutemeljeno zavračalo vloge, dopise in tožbe, brez vsebinskega obravnavanja zadev in iskanja materialne resnice“. Toženec je tudi proti nekaterim sodnicam na navedenem sodišču podal kazenske ovadbe. Naštete okoliščine naj bi negativno vplivale na percepcijo javnosti o objektivni nepristranskosti sodišča. 2. Predlog ni utemeljen.

3. Vrhovno sodišče lahko tudi na predlog stranke določi drugo stvarno pristojno sodišče, da postopa v zadevi, če je očitno, da se bo tako laže opravil postopek, ali če so za to drugi tehtni razlogi.(1) Drug tehten razlog v skladu z navedeno zakonsko določbo je lahko tudi zahteva po objektivni nepristranskosti sodišča, ki naj bi izključila vsak razumen dvom, zaradi katerega bi lahko bilo omajano zaupanje stranke v odločanje sodišča. Vendar pa v navedeni okvir ni mogoče umestiti zgolj posplošenega nezadovoljstva stranke zaradi preteklih izkušenj z določenim sodiščem in tudi ne okoliščine, da je stranka proti določenim sodnikom podala kazenske ovadbe. Delegacija pristojnosti sodišča namreč predstavlja izjemo glede na pravila o pristojnosti sodišč, izjeme pa je treba razlagati ozko. Stranka, ki je nezadovoljna z ravnanjem sodišča v konkretni zadevi, lahko izkoristi pravna sredstva. Stranka se v predlogu delegacije pristojnosti tudi ne more uspešno sklicevati na okoliščino, da je proti določenim sodnikom pristojnega sodišča podala kazenske ovadbe, ker bi sicer vedno lahko izsilila delegacijo pristojnosti.

Op. št. (1): Primerjaj določbo 67. člena Zakona o pravdnem postopku (ZPP).